ДоIуш са а дацара божли чохь хезаш. Масех секунд елира иштта. Нехан маьхьарий цадовларна дарвелча санна, кхин а буьрса вистхилира инарла:– Кхеташ дуй и, хоьтту ас? – Кхеташ дац, – элира цхьана воккхачу стага, нахана юк-къера схьа а таьIаш. – тхо хIунда доху меттах, ас хьоьга хоьттур дац, хIунда аьлча, и хьан карахь гIуллакх дац, тхо мича дохуьйтуш ду бохург а ледара хIума ду. Иза а хоьттур дац ас. Вуьшта, и ахь юьйцуш йолу хIуманаш муха яхьа еза оха? ДогIуш догIа а ма ду. Тхан ворданаш а ма яц.– ХIара йочанаш хилар бахьана долуш, юьрта чу схьаxadйогIийла ца нисдели машенийн. Карахь-марахь охьа, хин тогIичу, яхьа дезар ду шун уьш. Цигахь машенаш ю.– И кхеташ ду хIинца. Амма цхьа кхин а ду…– ХIун ду кхин а? – хаьттира инарлас дера. – ХIокху хьан майрачу тIемалоша йийна ши зуда Iуьллу эвлан йистерачу кешнийн керта юххехь, новкъахь. Шо кхаьчxadна бер а ду цаьршинца. Нахала даьлча, хьуна башха сийлахь хир дац зударий, бераш дайар. Уьш дIахьулбан вахийта со, иштта кхин соьца кхо-виъ стаг ваийта. Доладелчахьана а, Iоьттина шаьлта санна, новкъа дара инарлина воккхачу стеган къамел.